ખેડૂતોની સમશ્યાઓના મૂળિયા જ્યાંસુધી ઉખાડીને ફેંકી દેવામાં નહીં આવે ત્યાંસુધી લોન માફીના ક્રમ ચાલતા રહેશે. મહારાષ્ટ્રની વાત કરીએ તો છેલ્લા ચાર વર્ષમાં રાજ્યમાં જીડીપીથી કૃષિના વિકાસ દરનું પ્રમાણ નહીંવત રહ્યું છે. એટલે કે કૃષિ ક્ષેત્રમાં વિકાસનો અભાવ જોવા મળ્યો છે જે ખેડૂતોની હતાશાનું એક મોટું કારણ કહી શકાય. શેરડીના ખેડૂતોને બાદ કરતા મોટાભાગના અન્ય ખેડૂતોએ છેલ્લા ચાર વર્ષમાં પડકારોનો સામનો કરવો પડયો છે.કીટાણુ હુમલાએ કપાસના પાકને ભારે નુકસાન પહોંચાડયાનું જોવા મળ્યું હતું. સોયાબીન, તુવેર તથા ચણાના ભાવ ટેકાના ભાવથી નીચે ચાલી ગયાનું જોવા મળ્યું હતું. દેશના ખેડૂતોની સ્થિતિ સુધારવી હશે તો તેમની જળ સુવિધા તથા પાક પદ્ધતિની ઉપલબ્ધ સ્રોતો પ્રમાણે ગોઠવણ કરવાનો વ્યૂહ અપનાવવો જરૂરી છે. દેશમાં જળ સિંચાઈ સુવિધાનો વ્યાપક અભાવ જોવા મળે છે જેને કારણે ચોમાસાની નિષ્ફતા અથવા તો દૂકાળની સ્થિતિમાં પાકને વ્યાપક નુકસાન થાય છે.જ્યારે જ્યારે ખેડૂતોની હાલત બગડે છે ત્યારે તેને સુધારવા માટે દેશના રાજકીય પક્ષો – રાજકારણીઓ સબસિડી, લઘુત્તમ ટેકાના ભાવ, લોન માફી જેવા અગાઉથી ચાલી આવતા શસ્ત્રોનો જ ઉપયોગ કરતા આવ્યા છે. લોન માફી જેવા પગલાં ખેડૂતોને નાણાંકીય બોજમાંથી કામચલાઉ રાહત અપાવે છે પરંતુ તેમની આર્થિક સ્થિતિમાં કાયમી સુધાર થતો નથી. પાકપાણી માટે ખેડૂતો દ્વારા લેવાતી બેન્ક લોન માફ કરવાથી કૃષિ ક્ષેત્રની સ્થિતિ સદંતર સુધરી જશે એમ માની લેવાનું ભૂલભરેલું ગણાશે. ભારતની કૃષિ ક્ષેત્રની હાલત સુધારવા માટે સમયને અનુરૃપ અનેક પગલાં લેવા આવશ્યક છે.